Аеродром Морава Краљево

Аеродром Морава (IATA: KVO, ICAO: LYKV), познат и као аеродром Лађевци, је мешовити цивилно-војни аеродром у Лађевцима, удаљен око 15 km од Краљева, 25 km од Чачка и 39 km од Крагујевца. Најмањи је путнички аеродром у Србији. Старији од два дела је војни део аеродрома, под управом Српског ратног ваздухопловства и противваздухопловне одбране, познат као Аеродром Лађевци, и изграђен је 1967. године. Постао је активнији 1992. године и сада је на њему базирано више јединица 98. ваздухопловне бригаде. Цивилни терминал под називом „Аеродром Морава“ (назван по оближњој Западној Морави) је отворен 2019. године након дугогодишњег настојања да се аеродром припреми за међународне летове, а њиме управља државно предузеће Аеродроми Србије. У оквиру PSO уговора (public service obligation - обавеза за јавну услугу), Ер Србија лети за Истанбул током целе године, а за Солун и Тиват сезонски. Хваљен је од стране државних функционера као важна саобраћајна веза, али и критикован уз наводе слабих учинака и неефикасности. Историја Војна база Након изградње 1967. године, Аеродром Лађевци, у то време често позната као Аеродром Обрва по оближњем селу Обрва, првобитно је био домаћин 235. ловачко-бомбардерској ескадрили Ратног ваздухопловства и противваздушне одбране ЈНА. Године 1992, због распада Југославије, аеродром је постао активнији када је 241. ловачко-бомбардерска авијацијска ескадрила, део 98. ловачко-бомбардерског авијацијског пука и опремљена јуришним авионима Ј-22 Орао, у потпуности пребачена на Аеродром Лађевци из свог бившег дома на аеродрому код Скопског Петровца у Северној Македонији. Од тада, на аеродром је пристигло још неколико јединица Ратног ваздухопловства Србије и Црне Горе, као што су 353. извиђачка авијацијска ескадрила (опремљена извиђачким авионима ИЈ-22 Орао) и 240. ловачко-бомбардерска ескадрила из Мостара. Током НАТО бомбардовања Југославије 1999. године, аеродром и писта су тешко оштећени. Планови за цивилну конверзију Планови за конверзију војног аеродрома у цивилни су постојали још од 2001. године, међутим, тек су 2008. предузети први кораци ка томе, када су представљени планови за изградњу новог контролног торња, који би заменио онај уништен у НАТО бомбардовању. Октобра 2011. године је тадашњи председник Борис Тадић заједно са још неким званичницима слетео на аеродрому у авиону АТР-72 у власништву Јат ервејза ради медијског догађаја поводом опоравка од земљотреса који је 2010 задесио Краљево. То је био први пут да путнички авион једне авио-компаније слети на Аеродром Морава. Том приликом је Тадић обишао новоизграђени контролни торањ и нови терминал, чија је изградња отпочела пар месеци раније У априлу 2012. године, Јат ервејз је најавио планове за увођење редовних летова између Краљева и Истанбула, уз очекивање да ће изградња терминала бити у потпуности завршена у наредним месецима. Према порталу EX-YU Aviation News, како део Рашког округа, у коме се налази Краљево, има блиске историјске везе са Турском, очекује се да ће део локалног становништва користити овај аеродром, уместо оног у Приштини, за будуће летове до Истанбула. Иако је изградња завршена на време, услуга никада није успостављена јер аеродром није на време добио употребну дозволу за рад терминала. Иако је употребна дозвола коначно одобрена 2013. године, аеродром је био неактиван до 2015. године због недостатка средстава за планирано продужење и проширење писте након неуспеха планова за донацију увредности од 10 милиона евра од турске владе. У марту те године, српски тенисер Новак Ђоковић отпутовао је за САД са аеродрома Морава специјално организованим летом са заустављањем у Цириху како би учествовао на предстојећем Индијан Велс Опену у Калифорнији, а неколико месеци касније су помињани планови да српска влада склопи јавно-приватно партнерство са неименованом немачком компанијом која би опслуживала аеродром Морава са десет авиона који би летели за Франкфурт и Истанбул. Међутим, ни до овога није дошло, а отварање аеродрома је померено за 2018. годину. У то име, 2016. године основано је државно предузеће Аеродроми Србије за управљање инфраструктуром цивилних аеродрома у Србији, укључујући и аеродромом Морава. Нискотарифни превозник Виз Ер је 2017. године изјавио да „прати развој догађаја“ на аеродрому, међутим, писта аеродрома је била способна да прими само мање турбоелисне авионе и није постигнут никакав напредак у њеном ремонту. Цивилни аеродром Аеродром Морава званично је отворен 28. јуна 2019. године, а церемонији су присуствовали премијерка Србије Ана Брнабић, председник Србије Александар Вучић и председник Председништва Босне и Херцеговине Милорад Додик. Влада Србије је најавила да ће на дан отварања слетети већи авион, наиме Боинг 737, међутим, уместо њега слетео је двомоторни турбоелисни авион АТР 72 компаније Ер Сербија, који је превозио званичнике посебним летом. У новембру те године, аеродрому је додељен ИАТА код КВО, а Ер Србија је као једини учесник освојила ПСО тендер за обављање летова са аеродрома за Беч током целе године и за Солун сезонски. Први комерцијални лет, за Беч, обављен је 17. децембра 2019. године авионом АТР-72. Тадашња министарка саобраћаја Зорана Михајловић је раније те године изјавила да се очекује да ће број путника на аеродрому достићи 20.000 до краја 2019. и 100.000 до краја 2020. године. Министарство грађевинарства, саобраћаја и инфраструктуре је 2021. године објавило планове за велико проширење аеродрома Морава. Те године је такође започета експропријација велике површине земљишта од становника околних села, до те мере да се очекивало да ће се број становника оближњег села Обрва преполовити. Мештани су изјавили да је надокнада за око 350 хектара експроприсаног земљишта неадекватна да би им омогућила да наставе да живе тамо. Нови ПСО тендер 2022. године, на коме је такође победила компанија Ер Србија као једини учесник, укинуо је руту за Беч и уместо ње субвенционисао лет за Истанбул током целе године и сезонски лет за Тиват у Црној Гори. Исто се догодило и 2023. године, овог пута са уговором који важи до 2027. године У августу 2025. године, чланови саудијског кошаркашког клуба Ал-Ула долетели су на аеродром у изнајмљеном авиону Боинг 737-300 компаније Jordan Aviation ради тренинга на Златибору, што је први пут да је авион те величине слетео на аеродром Морава. Војни аеродром Лађевци Војни аеродром Лађевци се такође налази на аеродрому. База је за већи број јединица 98. ваздухопловне бригаде, као што су 241. ловачко-бомбардерска авијацијска ескадрила ("Тигрови"), 714. противоклопна хеликоптерска ескадрила ("Сенке") и 353. извиђачка ескадрила. У саставу 98. ваздухопловне бригаде се такође налазе и 98. артиљеријско-ракетни дивизион, 98. батаљон за обезбеђење аеродрома и 98. ваздухопловно-технички батаљон. Војна база је такође опремљена са хангаром од 2.900 m2. Реакције Рекције на Аеродром Морава од стране државних функционера су биле изузетно позитивне. Године 2020, тадашња министарка саобраћаја Зорана Михајловић прогласила је аеродром од „великог значаја“ за централну Србију, а у интервјуу из 2024. године, градоначелник Краљева Предраг Терзић изјавио је: „Аеродром Морава је ове сезоне за пример – нема гужви, кашњења, цене карата су приступачне. За све који живе у централној или западној Србији благодет је што не морају до Београда да би стигли до грчког или црногорског приморја.“ Током церемоније отварања аеродрома 2019. године, председник Вучић је прокоментарисао да аеродром „од мита прави модерну стварност“ и да је „будућност Србије [...] у аеродромима, путевима, пругама и фабрикама“. Међутим, аеродром је такође био и критикован, као на пример од стране хрватског ваздухопловног аналитичара Алена Шћурица који га је назвао „највећи фијаско и пропуст у историји региона“ и „мегаглупост“ , али и од стране недељника НИН, који је написао да се за аеродром пре може рећи да је „државни промашај промашају [...] него инвестиција која обећава“. Ове критике се фокусирају на несразмеру између велике количине новца уложеног у аеродром (према неким прорачунима, преко 40 милиона евра, при чему опозициони политичар Мирослав Алексић наводи цифру чак до „стотина милиона“ ) и слике лошег учинка аеродрома. Шћурић је такође указао на наводне неефикасности у раду аеродрома тврдећи да Морава запошљава знатно више људи него други аеродроми сличне величине. Авио-компаније и дестинације Следеће авио-компаније обављају редовне и сезонске летове из Мораве: Статистика Извор: Види још Списак аеродрома у Србији Саобраћај у Србији Референце